《题莆田黄举人椿庭哀挽卷黄尝典乡塾》
明代·苏葵

彭殇不可齐，造化诚儿戏。世无白琅霜，南华喻唐肆。

人间四十春，大觉破梦寐。东风桃李场，漠漠阴云翳。

我爱汉仲蔚，千古垂风致。莆阳今何如，林涧不被愧。

飞腾付后昆，后昆已承志。峨峨赤龙山，会有焚黄贲。

作者简介：广东顺德人，字伯诚。成化二十三年进士。弘治中以翰林编修升江西提学佥事。性耿介，不谄附权贵。为太监董让陷害，理官欲加之刑。诸生百人拥入扶葵去，事竟得雪。在任增修白鹿书院。官至福建布政使。有《吹剑集》。